Fra Plan B:

MOTORPSYCHO
It's A Love Cult
Sony Music

4/6 B’er
Et nytt år, og en ny plate fra verdens mest produktive trøndere. Slår aldri feil. Denne gangen har de gått noe bort fra det velproduserte lydbildet som har preget de to foregående utgivelsene "Phanerothyme" og "Let Them Eat Cake". Akkurat dette må sies å være et smart trekk, det kler Motorpsycho bedre med et litt rufsete uttrykk. Det åpner friskt med "A Billion Bubbles In My Mind, (som er en markant Bent Sæther-låt, mens "Circles" blir en litt kjedelig og anonym akustisk sak. Først med "Neverland" er alt som det skal være. Denne har bandet spilt i ymse livesammenhenger det siste året, og den har alle muligheter til å bli en klassiker på linje med "Walking On The Water", som den også kan minne om. Ellers har Gebhardt fått med sin 'Ringo-låt' her også, den litt jazza "What If..." Om ikke annet løser den opp stemningen. Min favoritt er "One More Daemon", en djerv bastard drevet frem av Bents traktorbass, og det låter veldig  Motorpsycho. Helhetsinntrykket blir derfor at det er noe variabel affære, men høydepunktene er så absolutt av samme kaliber som bandet på sitt beste. 
Kenneth Jønsson